ORDE do 27 de decembro de 2005 pola que se modifican as bases reguladoras das axudas para fomentar o cesamento anticipado da actividade agraria, e se convocan para o ano 2006.
CONSELLERÍA DO MEDIO RURAL — III. OUTRAS DISPOSICIÓNS — 02/01/2006

Dous dos principais problemas que condicionan a competitividade das explotacións agrarias galegas son a elevada idade media dos titulares así como a súa escasa dimensión. As axudas ao cesamento anticipado na actividade agraria pretenden comple
mentar a polÍtica socioestrutural galega outorgando unha renda aos agricultores e traballadores, ou familiares de maior idade, que cesan na actividade agraria, transferindo a totalidade ou parte da súa explotación a outros, máis novos, que poidan mellorar a viabilidade económica das explotacións agrarias que queden libres, coa posibilidade de dedicar terras de interese agrario a usos non agrarios cando o exercicio da agricultura nelas non poida ter lugar en condicións de viabilidade económica satisfactorias.
O Regulamento (CE) 1257/1999, do Consello, do 17 de maio, sobre axudas ao desenvolvemento rural a cargo do Fondo Europeo de Orientación e Garantía Agrícola (FEOGA), modificado polo Regulamento (CE) 1783/2003, do Consello, dO 29 de setembro, establece no capítulo IV, título II, e nos seus artigos 10 ao 12, un réxime de axudas para o fomento do cesamento anticipado na actividade agraria.
Pola súa parte as disposicións de aplicación do Regulamento (CE) 1257/1999, modificado polo Regulamento (CE) 1783/2003, prevense no Regulamento (CE) 817/2004, da Comisión, do 29 de abril, aplicado no ámbito estatal por medio do Real decreto 708/2002, do 19 de xullo, modificado polo Real decreto 172/2004, dO 30 de xaneiro, polo que se establecen medidas complementarias ao programa de desenvolvemento rural para as medidas de acompañamento da política agraria común, así como polo Real decreto 5/2001, do 12 de xaneiro, polo que se establece un réxime de axudas destinadas a fomentar o cesamento anticipado na actividade agraria.
Por outra parte, o artigo 18 do Regulamento (CE) 1782/2003, do Consello, dO 29 de setembro, establece que en cada Estado membro se instaurará un sistema integrado de xestión e control que comprenderá, entre outros elementos, un sistema de identificación de parcelas agrarias establecido a partir de mapas ou documentos catastrais ou outras referencias cartográficas usando técnicas dos sistemas informáticos de información xeográfica, incluídas, preferentemente, as ortoimaxes aéreas ou espaciais e que será de aplicación a partir do 1 de xaneiro de 2005.
O SIXPAC na Comunidade Autónoma de Galicia configúrase como unha base de datos das características técnicas definidas no anexo I do Real decreto 2128/2004 e de acordo co establecido no seu artigo 3.1º trátase dun rexistro público de carácter administrativo, que contén a información das parcelas susceptibles de beneficiarse das axudas comunitarias relacionadas coa superficie e dispón do soporte gráfico do terreo e das parcelas e recintos con usos e aproveitamentos agrarios definidos. Este rexistro deberá de utilizarse nesta convocatoria de axudas, para a definición da base xeográfica das explotacións.
A Orde do 6 de febreiro de 2003 estableceu, nesta comunidade autónoma, as bases reguladoras das axudas para fomentar o cesamento anticipado na actividade agraria, así como a súa convocatoria para o ano 2003.
A modificación da normativa comunitaria e estatal, así como a experiencia adquirida coa aplicación desta axuda durante as convocatorias anteriores, fan conveniente efectuar modificacións puntuais en determinados artigos da Orde do 6 de febreiro do 2003, o que se efectúa na sección primeira desta orde.
Tendo en conta que a dita Orde do 6 de febreiro de 2003, con vixencia indefinida, cumpre cos requisitos previstos para as bases reguladoras aplicables á concesión de axudas de conformidade coa Lei 38/2003, do 17 de novembro, xeral de subvencións, co previsto no artigo 78 do Decreto lexislativo 1/1999, do 7 de outubro, (modificado pola Lei 14/2004, do 29 de decembro, de medidas tributarias e de réxime administrativo) polo que se aproba o texto refundido da Lei de réxime financeiro e orzamentario de Galicia, redactado segundo a Lei 8/1999, do 30 de decembro, así como no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia,
En consecuencia, de acordo co disposto no artigo 30.I.3 do Estatuto de autonomía de Galicia e no uso das facultades que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, e o Decreto 50/2002, do 14 de febreiro,
DISPOÑO:
Sección primeira.
Modificación da Orde do 6 de febreiro do 2003.
Artigo 1º
Modifícanse a alínea a) do artigo 10º.1 e engádense a alínea c) o artigo 7º.2, un parágrafo 4º a alínea 2 do artigo 10º, unha alínea g) ao artigo 11º.3 e os puntos 7 e 8 ao artigo 13º e modificar determinados anexos da Orde do 6 de febreiro de 2003 pola que se establecen as bases reguladoras das axudas para fomentar o cesamento anticipado na actividade agraria.
Un.-Engádese unha alínea c) o artigo 7º.2, no referente aos requisitos da explotación do cesionario, coa seguinte redacción:
«c) A explotación do cesionario, ou as terras achegadas por este á explotación do cedente, deberán de estar situadas no mesmo concello, ou nos concellos limítrofes, en que que se atopa situada a explotación do cedente».
Dous.-Modifícase a alínea a) do artigo 10º no relativo á contía das axudas, que queda redactado como segue:
«a) Unha indemnización anual polo seguinte importe:
* 6.932,40 euros se o titular ten conxuxe ao seu cargo e sempre que o dito conxuxe non reciba a axuda prevista no punto 4.
* 5.842,32 euros se o titular non ten cónxuxe ao seu cargo.
* 5.348,64 euros se o cónxuxe ou traballador recibe a axuda prevista no punto 4».
Tres.-Engádese un parágrafo 4º á alínea 2 do artigo 10º.1, que queda redactado como segue:
«O prazo para solicitar o complemento anual de xubilación será de dous meses contados a partir da data de xubilación. Se, transcorrido este prazo, non se presentase solicitude, entenderase que o cedente desiste do seu dereito».
Catro.-Engádese unha alínea g) o punto 3 do artigo 11º relativo a solicitudes coa seguinte redacción:
«g) Coa solicitude de axuda achegaranse, en todos os casos, certificados da Axencia Estatal de Administración Tributaria (AEAT), da Consellaría de Economía e Facenda e da Tesouraría Xeral da Seguridade Social acreditativos de atoparse ao día nas súas obrigas con estas e de non ter pendente de pagamento ninguna débeda, por ningún concepto, coa Administración pública da Comunidade Autónoma de Galicia, sen prexuízo, en calquera caso, do establecido no artigo 23.3º da Lei 38/2003, do 17 de novembro, xeral de subvencións».
Cinco.-Engándense os puntos 7 e 8 ao artigo 13º coa seguinte redacción:
«7. Toda alteración das condicións que se tivesen en conta para a concesión da axuda poderá dar lugar á modificación da resolución da concesión.
8. En calquera caso admitiranse como máximo dous cesionarios por explotación».
Seis.-O artigo 16º relativo a resolución, queda redactado do seguinte xeito:
«Artigo 16º.- Selección e resolución.
O expediente será resolto polo conselleiro do Medio Rural.
A selección e avaliación das solicitudes presentadas será efectuada por un órgano colexiado constituído para o efecto e integrado por presidente, o director xeral de Estruturas e Infraestruturas Agrarias; secretario, o xefe do Servizo de Medidas Complementarias, e vogal, o subdirector xeral de Explotacións Agrarias.
O órgano instrutor, en vista do expediente e do informe do órgano colexiado formulará a proposta de resolución, que será elevada ao conselleiro do Medio Rural. O prazo máximo para dictar e notificar a correspondente resolución será de seis meses contados a partir de la fecha de finalización del plazo de presentación de solicitudes. Trancorrido o dito prazo sen que se ditase e notificase a correspondente resolución, o interesado poderá entender como desestimada a súa solicitude por silencio administrativo».
Sete.-Modifícanse os anexos I (de relación de predios agrícolas da explotación do cedente), o 2A (de datos persoais do/a cedente, e datos da explotación do/a cesionario/a e da explotación resultante), o 2B ( de relación de predios e outros datos da explotación do cesionario), o 3 (datos do/a solicitante) e o 5 (de datos para o pagamento) da Orde de14 de febreiro de 2003, e engádense os anexos VI e VII que se inclúen como anexo a esta orde.
Sección segunda.
Convocatoria das axudas para o ano 2006.
Artigo 2º.- Obxecto.
Por medio da presente orde establécese a convocatoria para o ano 2006 das axudas para fomentar o cesamento anticipado na actividade agraria, de acordo coas bases reguladoras previstas na Orde do 6 de febreiro de 2003, publicadas no Diario Oficial de Galicia nº 32, do 14 de febreiro de 2003, coas modificacións introducidas na sección primeira desta orde.
Artigo 3º.-Condicións e finalidade.
Para poder acceder ás axudas previstas no artigo 1º da Orde do 6 de febreiro de 2003, os beneficiarios deberán de cumprir co establecido no artigo 3 da devandita orde e cos requisitos previstos nos artigos 4º ao 8º, ambos inclusive, así como as modificacións realizadas na sección primeira desta orde.
Estas axudas teñen por finalidade asegurar uns ingresos axeitados aos agricultores e traballadores de maior idade que cesen na actividade agraria, á par que se fomenta o rexuvenecemento dos titulares das explotacións agrarias galegas e o incremento da dimensión destas, no marco do obxectivo establecido no capítulo IV do Regulamento (CE) 1257/1999, do Consello, do 17 de maio.
Artigo 4º.-Prazo e presentación das solicitudes de axuda.
Para a convocatoria 2006 e en cumprimento do artigo 42 da Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005, as solicitudes de axuda presentaranse no prazo de 40 días naturais contados desde o día seguinte ao da publicación desta orde no Diario Oficial de Galicia, en calquera das formas previstas no artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común e preferentemente nas oficinas agrarias comarcais da Consellaría do Medio Rural.
Os interesados presentarán a solicitude de axuda axustada aos modelos e con toda a documentación establecida en cada caso, na Orde do 6 de febreiro de 2003.
Artigo 5º.-Xustificación.
A certificación dos investimentos e gastos farase de conformidade co previsto no artigo 18º da Orde do 6 de febreiro de 2003.
Artigo 6º.-Financiamento.
A participación da Consellaría do Medio Rual nas axudas recollidas no artigo 1º da Orde do 6 de febreiro de 2003 axustarase ao disposto no Real decreto 5/2001, do 12 de xaneiro, polo que se establece un réxime de axudas destinadas a fomentar o cesamento anticipado na actividade agraria, no relativo ao financiamento de actuacións.
Para a concesión das axudas reguladas nesta orde existe crédito axeitado e suficiente nos orzamentos xerais da Comunidade Autónoma de Galicia para o ano 2006 por un total de 3.000.000 de A con cargo á aplicación orzamentaria 11.02.614A.777.2
Así mesmo, os importes dos orzamentos xerais da Comunidade Autónoma de Galicia con que se financiarán estas axudas poderán ser incrementados con outros fondos do FEOGA-Garantía, dos orzamentos xerais do Estado e da comunidade autónoma.
De conformidade co establecido na orde da Consellaría de Economía e Facenda, do 11 de febreiro de 1998, modificada polas ordes do 27 de novembro de 2000 e do 25 de outubro de 2001, posibilítase a tramitación anticipada de expedientes de gasto, sempre que exista crédito adecuado e suficiente nos orzamentos do exercicio do ano 2006 aprobados polo Consello da Xunta de Galicia, quedando sometida a concesión das axudas á condición suspensiva de existencia de crédito adecuado e suficiente no momento da súa resolución.
Estas axudas son cofinanciadas polo FEOGA-Garantía nun 65%.
Disposición adicional
Primeira.-O solicitante poderá acudir individualmente á Axencia Estatal da Administración Tributaria (AEAT), á Tesouraría Xeral da Seguridade Social e á Consellaría de Economía e Facenda para solicitar a expedición dos certificados acreditativos de estar ao día nas súas obrigas tributarias e coa Seguridade Social, así como de non ter pendente de pago ningunha débeda, por ningún concepto, coa Administración pública da Comunidade Autónoma de Galicia, sen prexuízo, en calquera caso, do establecido no artigo 23.3º da Lei 38/2003, do 17 de novembro, xeral de subvencións.
Non obstante quedarán exentos de xuntar os xustificantes do cumprimento das obrigacións ás que se refire o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, as axudas especificadas no artigo 41 da Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005.
Segunda.-En todas as cuestións non previstas nesta orde, será de aplicación o disposto na Lei 38/2003, do 17 de novembro, xeral de subvencións, así como no artigo 78 e 79 da Lei de réxime financeiro e orzamentario de Galicia, na redacción dada pola Lei 14/2004, do 29 de decembro, de medidas tributarias e de réxime administrativo.
Disposicións derradeiras
Primeira.-Facúltase o director xeral de Estruturas e Infraestruturas Agrarias para ditar as instrucións precisas para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de decembro de 2005.
Alfredo Suárez Canal
Conselleiro do Medio Rural